Imtella' Ġunju 15, 2021 Rapport: Adrian Spiteri L-'scanners' speċjalizzati li għandha d-Dwana fil-Port Ħieles jgħinu lill-uffiċjali tad-Dwana jispezzjonaw kampjun mill-eluf ta' kontejners li jgħaddu minn hawnhekk mingħajr waqfien. Waqt żjara li l-President ta' Malta George Vella għamel fl-uffiċini tad-Dwana fil-Port Ħieles, fejn segwa numru ta' eżercizzji ta' kif isiru l-ispezzjonijiet li jagħmlu l-uffiċjali tad-Dwana, il-President Vella qal li d-Dwana kompliet itejjeb l-operat tagħha. Il-President Vella żied jgħid li l-ħidma tal-uffiċjali tad-Dwana waslet biex jinqabdu, fost oħrajn, ammonti sostanzjali ta' droga kif ukoll dgħajjes li jintużaw għat-traffikar tal-persuni. Id-Direttur Ġenerali tad-Dwana Joseph Chetcuti qal li l-qabdiet li għamlet id-Dwana fl-aħħar xhur huma dovuti għall-investiment li għamlet kemm fl-apparat kif ukoll fir-riżorsi umana. "Is-sistema tal-intelliġenza, sistemi ta' analiżi tar-riskju, fejn saħħaħnihom bil-kbir, huma robusti u li jagħtuna pre-indikazzjoni ta' x'wieħed għandu jara u lejn xiex wieħed għandu jħares. It-tielet investiment huwa fin-nies, it-taħriġ li qegħdin jingħataw u t-tisħiħ f'dawk li huma numru fir-riżorsa umana". Chetcuti żied jgħid li s-sena d-dieħla d-Dwana se tkun involuta f'żewġ avvenimenti internazzjonali biex tkompli ssaħaħ il-kooperazzjoni ma' pajjiżi barranin fosthom bit-tnedija ta' forum għall-pajjiżi tal-Mediterran. "Inizjattiva purament Maltija, aħna bħala Malta imbuttajna li għandu jinħoloq forum għad-dwaniet tal-Mediterran li fih jiġbor dwaniet Ewropew, mhux biss il-membri tal-UE imma d-dwaniet Ewropej li jmissu mal-Mediterran, in-North Afrikana, it-Turkija u l-Iżrael, u l-ħsieb hu li dan il-forum jiddiskutu materji ta' nteress għad-dwaniet". Is-sena d-dieħla d-Dwana se tieħu sehem ukoll fil-laqgħa annwali tal-ASEM li fih jiltaqgħu l-kapijiet tad-dwaniet biex isaħħu l-kooperazzjoni bejn pajjiżi Ażjatiċi u Ewropej.